I to år har en 36-årig mand været efterlyst i forbindelse med et drabsforsøg på Skydebanevej i Aalborg. Tirsdag blev manden anholdt af det tyske politi i byen Hannover. Ved skudepisoden, der fandt sted klokken 01.40 om natten den 13. oktober 2016, blev en dengang 25-årig mand ramt af flere skud på Skydebanevej i Aalborg. Han var uden for livsfare, men Nordjyllands Politi har efterforsket sagen som forsøg på manddrab. Det er et godt samarbejde mellem det tyske og det danske politi, der har ledt til anholdelsen, lyder det fra Nordjyllands Politi. - Under anholdelsen fremviste den mistænkte mand faktisk falske papirer, men ved nærmere identificering viste det sig at være eftersøgte, siger politikommissær Henrik Staal. I forbindelse med efterforskningen blev der udstedt en international arrestordre på den mistænkte, ligesom han blev efterlyst i offentligheden af politiet. Allerede i december 2016 blev den mistænkte fængslet in absentia. Når tysk politi har overgivet den 36-årige til Danmark, bliver han fremstillet i grundlovsforhør. - Det er min forventning, at overdragelsen af den mistænkte sker snarest muligt, siger politikommissær Henrik Staal. I alt var der tre gerningsmænd ved skyderiet. Den ene blev i juni 2017 idømt fem års fængsel for drabsforsøg. Den anden døde få timer efter skyderiet i et trafikuheld, som ikke havde at gøre med drabsforsøget. Læs mere her:

Opsummering:
En 36-årig mand, som i to år har været efterlyst for drabsforsøg på Skydebanevej i Aalborg, er nu blevet anholdt i Tyskland.